Întrebări Carol I 


1. Domnule lector univ. dr. Sorin Cristescu, anul acesta se împlinesc o sută de ani de 
la trecerea în neființă a regelui Carol I. Dvs ati lansat recent volumul Regele 
Carol I în rapoartele diplomatice austro-ungare 1877-1914, care vine să 
completeze celelalte două cărți închinate regelui Carol I, respectiv Carol I — 
corespondență personală şi Carol I si politica României. De unde vine această 


pasiune pentru această personalitate a istoriei naționale? 


Mai întâi se impun câteva precizări: volumul Carol I — corespondența 
personală, lansat de editura Tritonic în toamna lui 2005 cuprinde 
scrisorile personale ale regelui, aflate în Fondul Casei Regale de la 
Arhivele Naţionale Istorice Centrale din Bucureşti, scrisori adresate de 
rege membrilor familiei sale — tatăl, Prinţul Carl-Anton, sora, Maria de 
Flandra, fratele Friedrich (Fritz), soția regelui, Elisabeta, prințului 
moştenitor Ferdinand şi soţiei sale Maria, ş.a. Acest volum reprezintă 
anexa lucrării mele de doctorat, pe care am sustinut-o la Universitatea 
din Bucureşti la 8 decembrie 2004, si pentru care am primit calificativul 
magna cum laude. Din motive pur comerciale - se sconta pe un interes 
deosebit al publicului, şi chiar aşa a fost - anexa a văzut lumina tiparului 
înaintea tezei propriu zise, Carol I şi Politica României, publicată la 
editura Paideia în 2007 şi care reprezintă o analiză a acestor scrisori în 
contextul istoriei româneşti şi europene din acea perioadă (1878 -1912). 
Am publicat o a treia lucrare Scrisorile regelui Carol I din arhiva de la 
Sigmaringen 1878 - 1905, tot la editura Paideia, în 2011, şi care, aşa 
cum se precizează în titlu, ne prezintă scrisorile monarhului aflate în 
arhiva familiei princiare din micul oraş natal al regelui; sunt în principal 


scrisori adresate fratelui său mai mare, Leopold, general în armata 


germană, şi mamei sale, Josephine, născută ca mare ducesă von Baden. 
Regele Carol I în rapoartele diplomatice austro-ungare 1877-1914, tot 
la editura Paideia, urmează să fie o colecţie de cinci volume cuprinzând 
acele rapoarte diplomatice care ne prezintă discuţiile diplomaților 
austro-ungari, dar şi germani, cu regele Carol I şi de asemenea 
rapoartele care îl au ca obiect pe rege. 

De ce regele Carol I ? Pentru ca era o personalitate ocultată pe 
vremea regimului comunist, prezentat ca unealta docilă a burghezo- 
mosierimii exploatatoare etc. Bun, chiar dacă era adevărat, dar de ce să 
nu dai măcar o poză a regelui ? Puteţi să vă imaginati că în 1977 s-au 
publicat mai multe lucrări despre războiul de independenţă de la 1877 şi 
doar în una apare o fotografie a principelui, dar in „calitatea sa de 
comandant al trupelor ruso-române care asediau Plevna.” În rest, se 
prezentau pozele tuturor personalităţilor epocii — ţarul Alexandru al II- 
lea, Osman Paşa, generalii ruşi şi români — dar nu regele. Sigur că nu se 
permitea atunci publicarea niciunei poze a niciunuia dintre regii noştri 
sau a prim-miniştrilor celebrii, precum Ion C. Brătianu sau Ion I. C. 
Brătianu sau Iuliu Maniu etc. 

Îmi amintesc foarte bine că nu aveam încă opt ani, era la începutul 
anului 1970, când m-am îndrăgostit de manulalele vechi de istorie găsite 
prin casă, iar când am început să le vorbesc despre regii României 
părinților mei, aceştia s-au îngrozit! Mi-au confiscat imediat cărţile 
respective, mi-au spus că dacă vreau să fiu băgat la puşcărie — 
eliberarea deţinuţilor politici avusese loc abia cu şase ani în urmă — 
bătut bine de tot şi ţinut doar cu apă şi cu pâine uscată, atunci cea mai 
sigură metodă era să mai povestesc si la alţii ceea ce le povestisem lor. 


Vă daţi seama ce savoare extraordinară, ce gust al fructului oprit, au 


căpătat de atunci cărţile de istorie. A doua zi am primit cadou Istoria 

Românilor din cele mai vechi timpuri pâna azi a lui Constantin si Dinu 

C. Giurescu, scrisă în „spiritul documentelor de partid si de stat”. 

Acesta trebuie să fie motivul pentru care în toții ani care au urmat nu 
prea am mai putut să citesc altceva decăt istorie şi romane istorice. 

Când la 35 de ani terminam ca şef de promoție Facultatea de 

Istorie a Universităţii din Bucuresti - terminasem în 1991 şi 

Facultatea de Chimie Industrială — şi trebuia să-mi aleg tema lucrării 

de licenţă am optat pentru regele Carol I, de fapt a fost Tinereţea 


regelui Carol I, şi de atunci îl tot studiez... 


2. Pe parcursul documentarii acestor lucrări ati întâmpinat dificultăți? Daca da, care 


au fost acestea şi cum aţi reușit să le depășiți? 


Cea mai mare dificultate, şi care părea într-adevăr insurmontabilă, era 
scrisul pe cât de ordonat, pe atât de mărunt al regelui. Când am văzut prima 
oară o scrisoare nu puteam sa crede că aşa ceva era un scris. Ce era de 
făcut ? Regele publicase din 1892 până prin 1902 patru volume de memorii, 
initial în limba germană, apoi în traducere franceză si română. În aceste 
memorii erau reproduse (cu mici lipsuri marcate prin puncte de suspensie, 
mă intelegeti, era vorba de pasaje care ar fi putut sa ofenseze pe monarhii 
marilor puteri) multe din scrisorile regelui către membrii familiei sale. Am 
luat acele scrisori, aflate la Arhivele Naţionale din Bucureşti, le-am 


comparat cu textul tipărit şi aşa, încet-încet, i-am învățat scrisul. 


A mai fost foarte greu de găsit o editură unde să-mi public teza propriu- 
zisă Carol I şi politica României, dar până la urmă am descoperit editura 


Paideia şi pe cel mai măreț şi mai extraodinar promotor al culturii care este 


directorul acesteia, dl. prof. univ. dr. Ion Bansoiu, si toate s-au rezolvat cum 


doar în basme se mai întâmplă. 


Sigur că ar fi trebuit ca volumele de documente — scrisori si rapoarte 
— să fie publicate de Editura Academiei, pentru că regele Carol I a fost 
vreme de 48 de ani preşedintele de onoare al Academiei Române, dar... 


de atâţia ani ne-am dezobisnuit să ne mai miram de ceva. 


3. Cărţile de istorie ne spun că regele Carol a avut cea mai lungă domnie din istoria 
României, fiind totodată emblema unei perioade în care a fost obținută 
Independenţa României, economia a fost redresată, iar statul a fost dotat cu o serie 


de instituţii specifice. Care este percepția dvs. asupra personalității lui Carol 1? 


Regele Carol I nu a inventat nimic, ci a instaurat în România un 
sistem politic după chipul şi asemănarea elitelor care îl chemaseră în ţară, 
un sistem politic inventat de politicienii români si care cu siguranţă nu se 
studia la cazarma Regimentului 2 de Dragoni ai Gărzii Regale prusiene de 
unde fusese adus în mai 1866 tânărul căpitan, dornic să joace un rol în 
istoria Europei. Regele a legitimat prin prezența sa clasa politică 
românească, al cărei produs a fost. Regele şi-a asumat cu mare demnitate şi 
desăvârşită eleganţă acest rol impus, şi-a asumat în egală măsură laudele şi 
insultele pe care le merita elita politică românească. A instaurat « rotativa 
guvernamentală » sau « dictatura alternativă a şefilor de partide » după 
expresia lui Constantin Argetoianu, pentru că aşa o doreau şefii de partide 
şi astfel suveranul a reuşit o performanţă unică în istoria politică : aceea de 
a mulțumi toate taberele. Urmaşii săi nu au mai făcut la fel : Ferdinand i-a 
încredințat toată puterea lui lonel Brătianu care venea şi pleca de la 
guvernare când voia el, Carol al II-lea a încercat să-şi însușească el toată 


puterea politică, iar rezultatul a fost un dezastru fără precedent, regele 


Mihai a fost dominat de doi dictatori care au domnit sub girul unor puteri 
sträine : Ion Antonescu si Petru Groza. 

Să ne amintim de ce boierimea l-a adus pe Carol I în România ? 
pentru a garanta faptul că niciodată nu se va mai face vreo expropriere 
precum cea a lui Alexandru loan Cuza. De aici formularea art. 19 din 
Constituţia de la 1866 : « Proprietatea este sacră şi inviolabilă, nimeni nu 
poate fi expropriat decât pentru cauză de utilitate publică şi numai cu o 
justă şi dreaptă despăgubire » ceea ce ştim de la Revoluţia franceză de la 
1789. Dar textul românesc continuă : « Prin cauză de utilitate publică 
urmează a se înțelege numai comunicatiunea şi salubritatea publică, precum 
şi lucrările de apărare a ţării. » Aşadar cine nu se încadra în categoriile 
mai sus menţionate nu mai putea fi expropriat. Sigur că lucrurile nu au 
rămas aşa pentru eternitate : parlamentul de la Iaşi din iunie-iulie 1917 a 
trebuit să modifice acest articol pentru a da posibilitatea realizării unei noi 
reforme agrare, aşa cum şi-o doreau ţăranii soldaţi din tranșeele de la 
Mărăşti, Mărăşeşti şi Oituz. 

Care fost rezultatul concret al stabilităţii politice create de acest 
sistem politic? România a fost țara cea mai împrumutată din Europa: 
România a primit, în principal din Germania şi Autro-Ungaria — ne-o spune 
istoricul economiei româneşti, dl Victor Axenciuc - 2,4 miliarde franci aur 
(la 3 franci şi zece centime gramul de aur) deci de opt ori valoarea 
tezaurului de trei sute de milioane de franci aur, sau 93 de tone de aur, 
depus la Moscova în 1916 -1917. Din această sumă România plătit şase sute 
de milioane (deci de două ori tezaurul de la Moscova). A rămas o datorie de 
1,8 miliarde franci aur (de şase ori valoarea tezaurului de la Moscova) 


datorie care s-a şters la 14/27 august 1916 când România a intrat în Primul 


Război Mondial împotriva Puterilor Centrale, adică a celor care ne 
imprumutasera ! 

Să ne gândim că în aceeaşi perioadă Rusia imperială a primit de la 
Franța împrumuturi în valoare de 12 -13 miliarde franci aur, deci de cinci 
ori mai mult decât România, populaţia României fiind de 14 -15 ori mai 
mică decât cea a Rusiei. 

Sigur că doar 20% din România a beneficiat de pe urma acestor 
împrumuturi şi importuri, mai precis procentul de populaţie urbană 
românească, şi cu aceşti bani s-au modernizat în stil occidental Capitala şi 
oraşele României, în vreme ce lumea rurală - 50% din populaţie - a rămas 
undeva la începuturile Evului Mediu sau pe vremea dacilor şi romanilor 
judecând după ceea ce ne-au lăsat artiştii fotografi ai epocii. De ce ? 


Pentru că aceasta fost voinţa elitei politice româneşti. 


4. Prima dvs. carte a purtat titlul Carol I — Corespondenta personală. Cum este 


reflectată personalitatea regelui Carol în aceste scrisori? 


Regele Carol I ni se înfăţişează asa cum a vrut el să rămână în 
amintirea noastră : un om profund religios, un bun catolic, un om de o 
moralitate desăvârşită, monahală am putea spune, om al datoriei mai 
presus de orice, apărător hotărât, sfidător chiar, al intereselor româneşti 
dar la fel de devotat patriei de unde venise, adică Germaniei. Nimeni nu 
i-a contestat vreodată aceste calități morale. Stilul scrisorilor este sobru 
şi concis, de o regească simplitate, precum al lui Iulius Caesar în De 


bello gallico. 


5. In ce relații se găsea cu ceilati membri ai familiei sale (Hohenzollern- 
Sigmaringen)? Este adevărat că avea o atitudine distantă cu soția sa, regina 


Elisabeta? 


Toţi cei care au citit scrisorile, specialişti sau oameni obişnuţi, de pildă 
cea care a fost multă vreme dactilografa mea, dna Maria Chitaru, au fost 
frapati de afecțiunea cu totul specială, de dragostea şi duiosia pe care 
regele o avea pentru părinții si frații săi şi mai ales pentru sora sa. 
Emotionante sunt rândurile în care suveranul îşi exprimă dorul de casa de 
unde venise, şi dacă n-ar fi fost atât de sobru şi ar fi avut ceva mai mult 
talent literar ar fi scris pagini splendide despre dorul de acasă, precum 


poetul Ovidius, exilat cândva pe țărmurile Pontului Euxin. 


6. Cum a devenit regele Carol român? Care au fost acțiunile prin care monarhul şi-a 
câştigat simpatia românilor astfel încât aceştia să îl perceapă ca pe un conducător 


de-al lor? 


Să ne audă oricare din contemporanii regelui, ar zâmbi amar. Carol I 
nu a devenit niciodată român, căci s-a refuzat defectelor pe care şi le 
asumau de obicei românii din acea epoca: superficialitate, lipsă de 
punctualitate, de moralitate în căsnicie etc. Nu vreau să supăr pe nimeni 
şi nu sunt eu cu nimic mai bun. A fost însă un diplomat german, în bune 
relaţii cu Titu Maiorescu, contele Anton Monts, care a scris în memoriile 
sale, apărute în 1932, că »regele mergea totuşi prea departe în coniventa 
sa cu gaşca politică ce se afla la momentul respectiv la guvernare şi îi 


lăsa pe toți să fure şi să părăduiască după pofta inimii. » 


Trebuie sa precizam ca pentru regele Carol I sintagma aceasta 
« românii » sau « tara » - pe cea din urmă regele o utilizează cel mai 
des, pe prima foarte rar si cu sens depreciativ - deci « tara » inseamna se 
reducea pentru el la parlamentari, miniştri si ofițerii armatei. Atât. 
Despre ţărani vorbeşte doar atunci când aceştia se răsculau, iar ceea ce 
scrie despre răscoala din 1888 ne ingrozeste: « Țăranii au respect 


pentru gloantele de război » 


Din acest motiv a câştigat simpatia celor pe care el îi numea români, 
adică a politicienilor, lăsându-i pe rând să conducă țara aşa cum le 
plăcea lor. Nu vreau să-i vedeţi pe liderii liberali sau conservatori ca pe 
nişte corupți, dar când venea vorba despre clientela lor politică atunci 
deviza « Nimic pentru mine, totul pentru țară » capäta conotaţii în 


niciun Caz patriotice. 


7. Se spune că regele Carol I a fost un conducător autoritar, sobru şi tenace, foarte 
devotat sarcinilor sale de rege al României şi a urmărit să fie nepărtinitor şi să 
realizeze ce este mai bine pentru tara. Consideraţi că dacă in 1866 venea altcineva 
în locul lui Carol, România ar fi urmat o traiectorie diferită fata de cea pe care o 


amintesc cărțile de istorie? 


Greu de spus ce ar fi fost dacă. Oricum vreau sa ştiţi că liderii 
României de la 1866, cei care îl detronaseră pe Cuza, nu îşi doriseră să 
aducă un print neamţ, deşi sintagma « neamţ » nu avea pe atunci 
conotatiile peiorative pe care le va căpăta la războiul franco-prusian de 
la 1870 sau la Primul Război Mondial sau la al Doilea. Ion C. Brătianu 


l-a rugat pe Napoleon al Ill-lea ca una din rudele imperiale să 


primească tronul României sau să dea ca principe românilor pe unul 
dintre generalii săi. Nimeni nu a vrut Să fie suveranul unei tari trbutare 
Porții Otomane. Atunci i s-a vorbit lui Brătianu despre ruda din Prusia a 
împăratului fracezilor, prinţul Carl von Hohenzollern-Sigmaringen, care 
avea ambele bunic frantuzoaice, rude cu Napoleon I. Carl von 
Hohenzollern a primit coroana oferită. Aşa se scrie istoria. Tânărul 
principe a avut până în 1885 un îndrumător remarcabil în persoana 
tatălui său, prinţul Carl-Anton, fost prim-minstru al Prusiei între anii 
1858 — 1862, deci înaintea lui Bismarck, cancelarul unificator al 
Germaniei. Tatăl a ştiut să-l înveţe pe fiu cum să se poarte pentru a 
deveni definitiv indispensabil familiilor boiereşti, de fapt clanurilor 


boiereşti din România. 


8. Care a fost politica dusă de Carol si ce implicații a avut asupra României, atât pe 


termen scurt cât şi pe termen lung? 


Carol I a dus politica elitei politice româneşti, care i-a plăcut şi i s-a 
potrivit de minune regelui şi care se poate rezuma în câteva cuvinte: 
integrarea României în Europa. Această politică se baza chiar pe scopul 
pentru care Napoleon al III-lea acceptase la 1858 -1859 crearea României, 
acela de a bloca expansiunea Rusiei spre Occident, sau cum spuneau liderii 
epocii, noi trebuia să fim « zăvorul » care să împiedice unirea slavilor din 
sud — sârbii şi bulgarii - cu slavii din nord — ruşii - sub sceptrul țarului de la 
Sankt Petersburg. Ne-am achitat cu cinste de această misiune. Instrumentul 
de realizare fost încheierea tratatului secret de alianţă al României cu 
Puterile Centrale — Austro-Ungaria şi Germania — semnat la 30 octombrie 


1883. Secretul a fost impus de cancelarul german Otto von Bismarck, ca să 


nu supere Rusia cu care avea in plan să realizeze cândva o alianță. De 
mentionat faptul ca Bismarck contribuise decisiv la venirea lui Carol I in 
România în mai 1866. Pentru România rezultatul a fost o lungă perioadă de 
linişte în care economia ţării a devenit complementară, subordonată de fapt 
economiei austro-ungare şi germane, şi a avut loc modernizarea în stil 
occidental a lumii româneşti urbane si ignorarea celei rurale, unde nu s-a 
putut face mai mult decât ca jurnaliştii ziarelor de opoziție să laude 
calitățile morale ale ţăranului român în comparaţie cu mizeria morală a 


clasei politice româneşti. 


9. Tot de numele lui Carol se leagă şi o serie de scandaluri precum și cel legat de 
construcția căii ferate Roman — Bucureşti — Vârciorova, cunoscut şi sub numele 
de Afacerea Strousberg, după numele constructorului. După cum bine ştiţi, 
scandalul a fost provocat de neregulile descoperite ulterior in contract si de 
condiţiile de concesionare, total nefavorabile statului român. Cum a influențat 


aceste scandaluri imaginea regelui Carol I? 


Neregulile nu se aflau atât în contract cât în mai ales în modul de 
realizare: era un produs de calitatea a III-a livrat le pret de calitatea I. 
Liderii Serbiei s-a angajat în acelaşi scop un antreprenor francez, 
Bontoux ; fraudele săvârşite de acesta au fost la fel de mari, punând în 
pericol soarta dinastiei Obrenovici. Pentru Carol I prejudiciul de 
imagine a fost imens — in fond chiar el îl impusese pe Henri Betel 
Strousberg. La un moment dat în, în septembrie 1870, suveranul scria că 
voia să reglementeze chestiunea căilor ferate şi pe urmă să abdice. Însă 


lucrurile a evoluat altfel... 

10. În timpul răscoalei din 1907, Carol I le promitea ţăranilor că va înfăptui o reformă 
agrară, în urma căreia aceştia vor fi împroprietăriți, însă suveranul a uitat repede 
de promisiunea făcută, după ce criza a fost solutionata prin trimiterea armatei 
contra ţăranilor. Consideraţi că a fost o măsură absolut necesară sau aceasta 


problemă a țăranilor își putea găsi o altă rezolvare? 


Nici vorbă n-a fost de vreo promisiune. Armata a fost trimisă pur şi 
simplu în misiune de luptă cu muniţie de război. Nu-mi place întrebarea 
retorică : « Ce altceva se putea face ? » pentru că aşa ajungem sa 
justificăm orice represiune, din orice epocă, şi numai de represiuni nu s- 
a dus lipsă în istoria României. La vremea respectivă nimănui nu i-a 
trecut prin minte să procedeze altfel. A fost voinţa spontan exprimată a 
liderilor politici din toate cele trei partidele - liberal, conservator şi 
conservator-democrat (Take Ionescu) şi, în fond, după cum am văzut, aşa 
se procedase şi la 1888 şi la 1894, când a scris George Coşbuc « Noi 
vrem pământ ! » şi de fiecare dată când fusese nevoie. Nimeni nu avea 


vreo altă soluţie, regele nici atât. 
11. Cum era perceput Carol de către diplomaţii străini acreditați la Bucureşti? 


Era văzut ca alfa şi omega politicii externe si interne româneşti, dar 


stilul de guvernare al monarhului era considerat adesea expresia slăbiciunii 


sale de caracter deşi nu era deloc aşa. Diplomaţii nu uitau să sublinieze 


prăpastia adâncă ce îl separa pe rege de masele populare şi că suveranul 


era respectat de sfetnicii săi pentru nivelul la care ridicase România, dar în 


niciun caz iubit. 


12. Constituția din 1866 a fost prima Constituţie a României. Cum a influențat 


aceasta modernizarea țării? 

Constitutia din 1866 era in cea mai mare parte a ei elaborata cand a 
venit principele Carol I la Bucuresti. Se poate spune pe drept cuvänt ca a 
asigurat modernizarea României pe drumul separării puterilor in stat. Era o 
constituţie copiată după cea belgiană, una dintre cele mai înaintate ale 
epocii, în care se garanta egalitatea în fata legii şi toate drepturile şi 
libertăţile cetăţeneşti. Specificul românesc era dat nu numai de art. 19, pe 
care l-am văzut deja, dar mai cu seamă de legea electorală, probabil cea 
mai restrictivă din Europa la vremea respectivă. Dreptul de vot era 
condiționat de avere, cetățenia de apartenenţa la unul din cultele religiei 
creştine, iar într-o tara de cinci sau şase milioane de locuitori doar o sută 
de mii aveau drept să voteze. Era triumful marii boierimi şi în egală măsură 
al micii boierimi, dar consider că de la inventarea democraţiei aceasta a 
fost esenţa ei reală. Democraţia nu a însemnat inițial domnia poporului, ci 
era un sistem politic menit să ofere oricărui om bogat, accesul la orice 
funcţie politică. Aşadar dacă un om bogat nu era ministru, parlamentar, 
prefect sau primar însemna că nu a vrut el să fie aşa ceva, nu că nu ar fi 


putut. Lucrurile stau cam la fel şi astăzi. 


13. Care a fost moştenirea lăsată lui Carol de către Alexandru loan Cuza în 1866 şi 


cum a fost valorificată aceasta de către regele Carol 1? 


Alexandru loan Cuza a trasat cadrul politic şi instituțional, temelia, pe 
care s-a putut construi România modernă si din acest motiv sunt aşa de 
multe reformele domnitorului Unirii. Îngrozită de perspectiva altor reforme, 
boierimea l-a adus pe Carol I ca să le împiedice. Suveranul străin a 
continuat politica de integrare a României în Europa, aşa cum voise elita de 
la 1848, din rândul cărora majoritatea au ajuns miniştri şi prim-ministri, şi 


a modernizat irevocabil statul care se crease între 1859 şi 1866. 

14. Care a fost moştenirea lăsată României de către regele Carol după domnia sa de 
aproape o jumătate de veac? Cum a fost valorificată aceasta de către următorii 


monarhi ai României? 


O moştenire absolut extraordinară. Am vorbit despre modernizare, 
integrare în Europa, construcţia europeană imposibil de realizat fără 
România şi Bulgaria, deci regele Carol I şi sfetnicii săi sunt categoric 
contemporanii nostri, confruntafi exact cu aceleaşi probleme si 
provocări. Moştenirea lui Carol I are o însă înainte de toate o latură 
culturală, de ideologie naţională pe care monarhul nu a încurajat-o. 
Conform acestor idei, misiunea elitei politice şi culturale româneşti era 
realizarea statului naţional unitar prin unirea cu Tarnsilvania si 
Bucovina, aşa cum a spus Nicolae lorga la 24 ianuarie 1909, la o 
jumătate de veac de la dubla alegere a lui Cuza : « Unirea de la 1859 
este doar capitolul I din Istoria Unirii Românilor ! ». Problema cum va 
arăta Europa fara Austro-Ungaria si care va fi soarta României vecină 
cum marea Rusie, a contat foarte puţin pentru susținătorii idealului 
national. Acest curent de gândire a impus regelui Carol I participarea 
României la al doilea război balcanic, neintrarea Românei în războiul 
din 1914 de partea Austro-Ungariei şi Germaniei şi la 14/27 august 1916 
România a intrat în luptă de partea Antantei — Frantia, Rusia si Marea 
Britanie — pentru împlinirea idealului naţional. România Mică a regelui 
Carol I a reprezentat nucleul în jurul căruia s-a putut înfăptui Unirea 


cea mare de la 1918. 


Am vorbit deja despre cum au văzut lucrurile monarhii următori; 


trebuie să precizăm că elaborarea legislaţia de unificare deplină a 

României s-a finalizat abia în 1938. In anul următor însă a izbucnit cel 


de al Doilea Război Mondial şi nimic nu a mai fost ca înainte... 

